b'\n_START_ARTICLE_\nNatura 2000-omr\xc3\xa5de nr. 107 Fyns Hoved, Lillegrund og Lillestrand\n_START_SECTION_\nOmr\xc3\xa5det\n_START_PARAGRAPH_\nOmr\xc3\xa5de er udpeget for at beskytte de store og artsrige arealer med kalkoverdrev samt de marine naturtyper. Omr\xc3\xa5det omfatter nogle af Fyns st\xc3\xb8rste og bedst udviklede kalkoverdrev med forekomst af mange sj\xc3\xa6ldne plantearter, herunder flere sydeurop\xc3\xa6iske steppeplanter. Den r\xc3\xb8dlistede trekl\xc3\xb8ftalant har flere voksesteder i omr\xc3\xa5dets overdrev._NEWLINE_Strandengene er generelt veludviklede og artsrige. Omr\xc3\xa5det er levested for bl.a. stor vandsalamander, strandtudse og spidssnudet fr\xc3\xb8. Det nedb\xc3\xb8rsfattige og solrige klima giver ogs\xc3\xa5 gode levevilk\xc3\xa5r for flere arter af krybdyr som hugorm, snog og markfirben, og omr\xc3\xa5det er et vigtigt yngle- og rasteomr\xc3\xa5de for vandfugle._NEWLINE_Ogs\xc3\xa5 Stenrevsomr\xc3\xa5derne har et rigt dyre- og planteliv. P\xc3\xa5 sandbunden ses bevoksninger af \xc3\xa5legr\xc3\xa6s i 4-6 meters dybde, men d\xc3\xa6kningsgraden er lav p\xc3\xa5 grund af omr\xc3\xa5dets eksponerede karakter. Marsvin er udbredt i farvandet omkring Fyn med s\xc3\xa6rlig stor hyppighed bl.a. omkring Fyns Hoved.\n_START_SECTION_\nMejl\xc3\xb8 Vildtreservat\n_START_PARAGRAPH_\nOmrkring Mejl\xc3\xb8 og En\xc3\xb8 mellem Korshavn og Lillestrand er der udpeget et 64 hektar stort vildreservat for at beskytte ynglefuglene i omr\xc3\xa5det. Der er nogle gange op mod 1000 par vandfugle der yngler p\xc3\xa5 \xc3\xb8erne, is\xc3\xa6r ederfugl, stormm\xc3\xa5ge, s\xc3\xb8lvm\xc3\xa5ge, havterne, strandskade og tejst har her sit eneste ynglested ved Fyn. Derfor er der adgang forbudt p\xc3\xa5 \xc3\xb8erne, og i en 50 meter zone omkring dem i yngletiden.\n_START_SECTION_\nFredning\n_START_PARAGRAPH_\nFyns Hoved med overdrev, krumodder og kystskr\xc3\xa6nter omkring lagunen F\xc3\xa6llesstrand og Korshavn, i alt 90 ha, er fredet af flere omgange, i 1936, 1960, 1965, 1968 og 1975.'